**Miroslav "Ćiro" Blažević** (10. helmikuuta 1935 Travnik – 8. helmikuuta 2023 Zagreb) oli kroatialainen jalkapallovalmentaja. 

Blažević muistetaan parhaiten ajastaan Kroatian maajoukkueen päävalmentajana sen "kultaisen sukupolven" aikana 1990-luvun jälkipuoliskolla. Hän johdatti Kroatian pronssille 1998 MM-kilpailuissa.

Ura
---

Blaževićin valmennusura oli pitkä ja hän toimi päävalmentajana eri maiden seuroissa kuudella vuosikymmenellä. Blažević valmensi aiemmin Sveitsin ja Iranin maajoukkueita. Seuratasolla hän valmensi Sveitsissä, entisessä Jugoslaviassa, Ranskassa, Kreikassa, Kroatiassa ja Sloveniassa. Blaževićin seuroja olivat muun muassa Dinamo Zagreb ja sveitsiläinen Grasshopper. Hän voitti mestaruuden molemmissa seuroissa.

Kroatian maajoukkuetta Blažević valmensi vuosina 1994–2000. Tuolloin Kroatian joukkueessa pelasivat muun muassa Slaven Bilić, Robert Jarni, Zvonimir Boban, Robert Prosinečki, Alen Bokšić ja Davor Šuker. Blažević johdatti Kroatian vuoden 1998 MM-kilpailujen lisäksi EM-kilpailuihin 1996 ja siellä puolivälieriin. Hän jätti tehtävänsä Kroatian jäätyä ulos vuoden 2000 EM-kilpailuista.

Heinäkuussa 2008 Blažević siirtyi Bosnia ja Hertsegovinan jalkapallomaajoukkueen päävalmentajaksi. Ćiron tavoitteena oli luotsata Bosnia MM-kisoihin 2010 ja karsinnat sujuivatkin hyvin maan selvittäessä tiensä jatkokarsintaan. Portugali oli kuitenkin lopulta liian vahva vastus Bosnialle ja maan historian ensimmäinen kisapaikka jäi haaveeksi. Joulukuussa 2009 Blažević ilmoitti jättävänsä maajoukkuevalmentajan tehtävät. Hän siirtyi kiinalaisseuran Shanghai Shenhua päävalmentajaksi.  Blaževićin johdolla Shenhua sijoittui kaudella 2010 Kiinan liigassa kolmanneksi. Joulukuussa 2010 hän jätti seuran ja siirtyi Kiinan U23-maajoukkueen päävalmentajaksi. 

Blažević epäonnistui tavoitteessaan johdattaa Kiina vuoden 2012 olympialaisiin ja erosi tehtävästään kesäkuussa 2011. Syyskuussa 2011 hän palasi vuosien tauon jälkeen Iraniin, kun maan liigassa hännille juuttunut Sanat Mes Kerman FC palkkasi hänet pelastamaan joukkueen putoamiselta.  Iranin jalkapalloliitto kuitenkin vastusti 76-vuotiaan veteraanivalmentajan paluuta. Liitto ilmoitti, että sen uusien käytäntöjen mukaan yli 65-vuotiaat valmentajat eivät saa työskennellä Iranissa.  Blažević sai kuitenkin jatkaa työssään, mutta pesti päättyi potkuihin helmikuun puolivälissä 2012. Mes Kermanin menestys jäi Blaževićin alaisuudessa heikoksi ja viimeisessä ottelussa hänen suojattinsa hävisiviät maamies Zlatko Kranjčarin valmentamalle Sepahanille. 

Marraskuussa 2012 Blaževićista tuli Kroatian liigassa pelaavan NK Zagrebin päävalmentaja.  Kautta leimasivat Blaževićin ja seurajohdon väliset riidat. Kokenut valmentaja jatkoi kuitenkin kauden loppuun, muttei onnistunut pelastamaan NK Zagrebia putoamiselta. Kauden jälkeen 78-vuotias Blažević jätti seuran ja ilmoitti lopettavansa 45-vuotisen valmennusuransa. 

Blažević pyörsi eläkkeellejäämispäätöksensä jo tammikuussa 2014, kun hänestä tuli bosniahertsegovinalaisen Sloboda Tuzlan päävalmentaja.  Konkarivalmentajan johdolla Tuzla voitti 13 pelaamastaan 15 ottelusta ja nousi kauden päätteeksi maan pääsarjaan. Hän jätti seuran kauden jälkeen.

Syyskuussa 2014 Blaževićista tuli NK Zadarin päävalmentaja, mutta pesti päättyi potkuihin jo helmikuussa 2015.

Meriitit valmentajana
---------------------

* Jugoslavian mestaruus: 1982
* Jugoslavian cup: 1983
* Sveitsin mestaruus: 1984
* Sveitsin cup: 1974
* Kroatian mestaruus: 1993, 2003
* Kroatian cup: 1994
* MM-pronssia: 1998
* EM-puolivälierät: 1996

Muuta
-----

Blažević oli lähtöisin nykyisen Bosnia ja Hertsegovinan alueelta. Hänen vanhempansa olivat Bosnian kroaatteja. 

Blažević oli sitoutumattomana ehdokkaana Kroatian presidentinvaaleissa vuonna 2005. Aiemmin hänen tunnettiin Franjo Tuđmanin HDZ:n kannattajana.

Lähteet
-------

1. ↑  Former Croatian national team coach Blazevic dies at 87 *AP News*.  8.2.2023. The Associated Press. Viitattu 8.2.2023. (englanniksi)
2. ↑  Bosnia-Herzegovina turn to Blažević
3. ↑  Blazevic will nicht mehr
4. ↑  Shanghai name Blazevic new coach[vanhentunut linkki]
5. ↑  Miroslav Blazevic to coach China Olympic football squad (Arkistoitu – Internet Archive)
6. ↑  Mes of Kerman to appoint Miroslav Blazevic as coach
7. ↑  Former Team Melli coach Miroslav Blazevic's return to Iran sets off move to implement bizarre new policies
8. ↑  Legendary Croatian coach sacked (Arkistoitu – Internet Archive)
9. ↑  Ćiro Blažević novi trener Zagreba!
10. ↑  Ovo je moj tragičan kraj
11. ↑  SENZACIJA IZ TUZLE Ćiro odbio Solin i Kinu i postao trener Slobode! (Arkistoitu – Internet Archive)
12. ↑  MIROSLAV BLAZEVIC


|  |  |  |
| --- | --- | --- |
| Edeltäjä:**René Hüssy** | **Sveitsin jalkapallomaajoukkueen päävalmentaja**1976 | Seuraaja:**Roger Vonlanthen** |

|  |  |  |
| --- | --- | --- |
| Edeltäjä:**Jean-Claude Suaudeau** | **FC Nantes'n päävalmentaja**1988–1991 | Seuraaja:**Jean-Claude Suaudeau** |

|  |  |  |
| --- | --- | --- |
| Edeltäjä:**Vlatko Marković** | **Kroatian jalkapallomaajoukkueen päävalmentaja**1994–2000 | Seuraaja:**Mirko Jozić** |

|  |  |  |
| --- | --- | --- |
| Edeltäjä:**Ademar Braga** | **Iranin jalkapallomaajoukkueen päävalmentaja**2001 | Seuraaja:**Branko Ivanković** |

|  |  |  |
| --- | --- | --- |
| Edeltäjä:**Meho Kodro** | **Bosnia ja Hertsegovinan jalkapallomaajoukkueen päävalmentaja**2008–12/2009 | Seuraaja:**Safet Sušić** |

Kroatian joukkue – Jalkapallon MM-kilpailut 1998
1 Ladić |
2 Krpan |
3 Šerić |
4 Štimac |
5 Jurić |
6 Bilić |
7 Asanović |
8 Prosinečki |
9 Šuker |
10 Boban |
11 Marić |
12 Mrmić |
13 Stanić |
14 Soldo |
15 Tudor |
16 Kozniku |
17 Jarni |
18 Mamić |
19 Vlaović |
20 Šimić |
21 Jurčić |
22 Vasilj |
Valmentaja Blažević



|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Kroatia

 |
|  |
| Muut | 
* IdRef

 |

 |